  Туспуктэм: Константин Вознесенских Майя Бывальцева Удмуртиысь йӧскалык политикая министерство бордын ужась Удмурт кылын нимкылъёсъя но шонер гожъяськонъя элькун ӧриын Ижкарысь ульчаослэсь, пролкаослэсь нимъёссэс удмурт кылэ берыктон борды басьтӥськизы. Кызьы мынэ со уж, кыӵе шугъяськонъёс шараяськизы, «Удмурт Кенеш» огазеяськонлэн азьветлӥсьёсыз элькунлэн шоркарезлэн тӧроеныз Дмитрий Чистяковен пумиськыку вераз ӧрилэн кивалтӥсезлэн воштӥсез, Историяя, кылъя но литературая удмурт институтысь кылосбур эскеронъёсъя ёзэтысь тодосъя валтӥсь ӧнерчи, кылосбур тодосъя кандидат Людмила Кириллова. Ижкарын 1095 ульча, пролка, площадь нимъёс. Людмила Кирилловалэн верамезъя, нимъёсын лыдмет бордын ужан возьматӥз, ниман ласянь валамон радлыкез ӧвӧл. Кылсярысь, 2-5 валлин вынӥсь ульчаослэн одӥг нимзы луыны быгатэ.  Ульчаосты ниман сярысь пумкылъян Кар администрациысь историен но лулчеберетэн герӟаськем синпелетъёсты утьыны, урамъёслы, пролкаослы но дугдылонниослы нимъёс сётыны но воштыны юрттонъя ӧри кутэ. Ӵектэм нимъёсты соизлы яке таизлы ульчалы Архитектурая управлеие сётэ  Людмила Кирилловалэн чакламезъя, кар ӧриын филологъёс но, топонимистъёс ӧвӧл шуыса шӧдске.  « Ми валамъя, комиссиын ӧвӧл одӥг филолог но, и со нимъёс пӧртэм сямен сётэмын. Шуом, тани «улица Сергея Лазо» басьтом. Отын кык собственной нимлэсь сылэ, нош кудаз «имени» эшшо ватсамын на. Одӥг амалэн кылдэм нимъёс, соос пӧртэм сямен (гожтэмын – ред). Собере кудаз фамилиен гинэ сётэмын. «Улица Самсонова» тани, кылсярысь. Отын кудӥз со? Семён Самсонов яке Владимир Самсонов? Соос ведь асьмелэн трос. Явно отын Семёнов Самсоновлэн нимызъя сётэмын, но всё-таки конкретизировать карыны кулэ вал » Людмила Кириллова, Удмурт кылын нимкылъёсъя но шонер гожъяськонъя элькун ӧрилэн кивалтӥсезлэн воштӥсез Солэн кылъёсызъя, тросэз ульчаос ӟуч мерлыко ужасьёслэсь, суредасьёслэн, крезьгурчиослэсь нимъёссэс нулло. Соос туж тодмоесь, но Удмуртиен, Ижкарен нокызьы меӵак герӟаськемын ӧвӧл. « Тани вань ӟуч художник Верещагин (Василий Верещагин, вордскемын туала Вологда улосвылын – ред.), солэн сётэмын ульчалы нимыз. Но асьмелэн Верещагин Григорий Егорович – со туж тодмо адями, солэн нимыз ноктын но сётэмын ӧвӧл. Этнобрендирование шуиськомы ке, асьмелэн луыны асьме адямиослэн но трос нимъёссы » Людмила Кириллова, Удмурт кылын нимкылъёсъя но шонер гожъяськонъя элькун ӧрилэн кивалтӥсезлэн воштӥсез Солэн верамезъя, гужем ульча нимъёсты берыктонъя индылэт (инстуркция) дасязы. Коньывуонэ уж борды басьтӥськизы. Но таяз арын быдэс лыдмет дась уз луы на. Дмитрий Чистяков ульчаслэсь нимзэс ӟуч но удмурт кылъёсын гожтэмлэсь кулэлыксэ вала но шонерен лыдъя. « Ойдолэ, шор ульчаосын кутском. Асьмелэн вань карлэн вашкала люкетэз, кытын вань музейёс. Ми дасяломы программа, тӥлед возьматом. <…> Вырӟоно, 2024-тӥ арын мар ке но мед кылдоз ни » Дмитрий Чистяков, Ижкарлэн тӧроез Туннэ кар ӧриен кутэмын ни пумкылъянъёс ульчаослы крезьгурчилэсь Геннадий Корепанов-Камскийлэсь, удмурт кунлыкез кылдытонлэн кутсконаз сылӥсь Максим Прокпьевлэсь, тодмо суредасьлэсь Григорий Чайниковлэсь нимзэс сётон сярысь. Но кызьы пусйиз, карлэн тӧроез сыӵе бадӟым адямиослэсь нимзэс кыӵе ке сэрегъёслы, коркаостэм пичильтык ульчаослы сётыны уг яра, нош бадӟым выль ульчаос сокем трос уг кылдо. Туала улчаослэсь нимзэ воштон туж секыт уж дун ласянь но, отын улӥсьёсын огкылэ вуоно ласянь но. Тодэ вайытом, пумиськонын озьы ик Ижкарысь школаосын но нылпи садъёсын удмурт кылэз дышетон сярысь вераськизы. Тегъёс: удмурткыл Ижкар УдмуртКенеш ДмитрийЧистяков Удмуртия  